किर्क एडवर्ड्स के अर्द्धशतक से वेस्टइंडीज संभला  
चाय के समय इस टेस्ट के साथ पदार्पण कर रहे एडवर्ड्स 62 रन बनाकर क्रीज पर डटे हुए थे। चंद्रपाल 25 रन बनाकर उनका साथ निभा रहे हैं।
किर्क एडवर्ड्स के करियर के पहले टेस्ट अर्द्धशतक की मदद से वेस्टइंडीज ने पहली पारी में 143 रन से पिछड़ने के बाद चौथे दिन चाय तक तीन विकेट पर 116 रन के साथ भारत के खिलाफ तीसरे और अंतिम टेस्ट में वापसी की कोशिश की।  चाय के समय इस टेस्ट के साथ पदार्पण कर रहे किर्क एडवर्ड्स 62 रन बनाकर क्रीज पर डटे हुए थे। शिवनरायण चंद्रपाल 25 रन बनाकर दूसरे छोर पर उनका साथ निभा रहे हैं। दोनों अब तक चौथे विकेट के लिए बेशकीमती 76 रन जोड़ चुके हैं। किर्क एडवर्ड्स ने अब तक अपनी पारी में 123 गेंद का सामना करते हुए पांच चौके जड़े हैं।  इससे पहले भारत ने वेस्टइंडीज के पहली पारी के 204 रन के जवाब में कप्तान महेंद्र सिंह धोनी (74) और अभिनव मुकुंद (62) की उम्दा पारियों की मदद से 347 रन बनाए। वेस्टइंडीज अब भी पहली पारी के आधार पर भारत से 27 रन से पीछे है जबकि उसके सात विकेट शेष हैं।  दूसरी पारी में भी वेस्टइंडीज की शुरुआत अच्छी नहीं रही और 10 रन के स्कोर तक उसके दोनों सलामी बल्लेबाज कीरोन पावेल (04) और एड्रियन बराथ (06) पवेलियन लौट चुके थे।  पावेल पारी के छठे ओवर में इशांत की शरीर के करीब आई गेंद पर बल्ला अड़ा बैठे और तीसरी स्लिप में रैना ने उनका कैच लपकने में कोई गलती नहीं की। बराथ भी अगले ओवर में प्रवीण की बाहर की ओर जाती गेंद को खेलने की कोशिश में तीसरी स्लिप में कोहली को आसान कैच दे बैठे।